
[bookmark: _GoBack]Egy alkalommal egy koncerten vettem részt, ahol a zenét egy különleges látvány egészítette ki. Ne fényekre vagy vetítésre gondolj. Hanem a zongora mellett ott állt egy férfi egy hatalmas tál mellett, és miközben a zene szólt, ebben a nagy tálban homokba rajzolgatott. Időnként felkapott egy marékkal a homokból, és a tál különböző helyeire szórta, máskor csak az ujjával húzott bele vonalakat. Majd a kamera váltott, és megmutatták a tevékenységét felülről is. Amit láttunk, az elképesztő volt. A művész élőben készített a zene ütemére olyan rajzokat, amelyek visszaadták a zene mondanivalóját és hangulatát. Brahms Magyar táncaihoz gémeskutat, betyárt és kedvesét rajzolta. Ha Muszorgszkijtól A kijevi nagykapu dallamai csendültek fel, akkor pillanatok előtt megelevenedett a szemeink előtt a kijevi katedrális a húsvétkor csengő-bongó harangjaival. 
Ahogy néztem ezt a különleges koncertet, két ellentétes érzés kavargott bennem. Az egyik a csodálat a zene és a grafika szép egysége iránt. A másik viszont egyfajta szomorúság, hogy ez az egész élmény olyan múlékony. A gyönyörű képek, amelyet a művész a darab közben felrajzolt, az előadás végére semmivé lettek. Gyönyörűek voltak, de csupán öt percig tartottak. Megérte azt a sok tanulást és zsenialitást öt perc múló gyönyörűség?
Persze mondhatjuk, hogy a művész tovább is él, és képes máskor is ilyet alkotni. Mégis az egész elgondolkoztatott engem az élet mulandóságán és értelmén. Mit kezdünk az életünkkel? Milyen hatása lesz annak? Vajon pazaroljuk-e az életünket, és hogyan lehetne megakadályozni, hogy ne tegyük? Ezek azok a kérdések, amelyekkel Jézus is foglalkozik a felolvasott részben.
Mindannyian kincsgyűjtők vagyunk
„Ne gyűjtsetek magatoknak kincseket a földön, ahol a rozsda és a moly megemészti, a tolvajok kiássák és ellopják, hanem gyűjtsetek magatoknak kincseket a mennyben, ahol sem a rozsda, sem a moly meg nem emészti, és a tolvajok sem ássák ki, és nem lopják el.” 
Jézus a kincsgyűjtés példáján keresztül közelíti meg a fenti kérdéseket. Tilt és felszólít egyszerre: ne földi kincseket gyűjtsünk, hanem mennyeieket. Ám még mielőtt belemennénk annak vizsgálatába, hogy ez pontosan mit is jelent, vonjuk le azt a tanúságot, hogy mi, emberek mindannyian kincseket gyűjtünk.
Jézus nem azt mondja, hogy ne lustálkodjunk, hanem dolgozzunk, és gyűjtsünk kincseket. Hanem adottnak veszi, hogy a kincsgyűjtés az ember alapvető tevékenysége. Mondhatnám úgy is, hogy szó szoros értelemben nem igazán tudunk semmit tenni. A természetünk alapvetően olyan, mint egy hörcsögé: bármennyire is tele van a hasa, nem tudja otthagyni a dobozában talált finom falatot. Beveszi a szájába, elviszi otthonába, és elraktározza valahol. Még akkor is, ha a vackául szolgáló kis házikót fel kell forgatnia – minden áron begyűjti azt a falatot. 
Jézus azt mondja, hogy minden ember így viselkedik. Még a külső szemmel tétlennek, életének sok óráját a filmek vagy játékok előtt töltő ember is gyűjt. Élményeket gyűjt magának. Szórakozást, jóérzéseket. A munkamániás eredményeket, önmaga vagy felettesei dicséretét halmozza. Ha valaki egy nemes célnak áldozza oda az életét, azokat a dolgokat gyűjti, amelyek segítik céljának megvalósítását. Másvalaki családja vagy gyermekei jövőbeni boldogulása érdekében tesz félre. A sokat utazó, szórakozó, nagy társasági életet élő ember erőfeszítései arra irányulnak, hogy a boldogsága a lehető legnagyobb legyen. A kérdés tehát az, hogy miért hozunk erőfeszítéseket, és vajon ezek megérik-e?
Erőfeszítéseink a szívünkről árulkodnak
Jézus így folytatja: „Mert ahol a te kincsed van, ott van a szíved is.” Vagyis a mi kincseink, a mi erőfeszítéseink valójában a szívünkről árulkodnak. Ahogy élek, amilyen döntéseket hozok, a dolgok vagy személyek, amelyeket előtérbe helyezek, átláthatóvá teszik a szívemet, és megmutatják, hogy mi számít nekem igazán. Talán a siker vagy a jólét. A házasságom vagy a gyerekeim. Önmagam megvalósítása, a vágyaim kiélése vagy az, hogy mások jót gondoljanak rólam. A környezetvédelem, a szegények vagy fogyatékkal élők helyzetének javítása. A válasz sok minden lehet – de Jézus azt mondja, hogy legyünk őszinték magunkkal, mert az életünk értelme és eredményessége tulajdonképpen ettől a választól függ.
A szívünk és szavaink nagyon sokszor be tudnak csapni bennünket. Hányszor hallottuk már „az én csak jót akarok” kijelentést, ami valójában csak rosszindulatot takart? Ám az egyik legjobb példát a szív csalárdságára számomra egy 20. századi magyar asszony élete, akinek mintegy 70 életrajza marad fenn élete során.[footnoteRef:1] [1:  Egy élet önéletrajzokban elmesélve, http://olvasda.uw.hu/bacsi1.htm (letöltés: 2009. november 3.)] 

Önéletrajz első munkahelyre (1943. július 1.)
Alulírott Köteles Jolán […] [k]onfirmációt az Árkod-Homokkerti Református Gyülekezet előtt tettem 1937-ben.
 Célom, hogy igaz hazafiságra és református hitre neveljem a rámbízott gyermekeket, valamint keresztyéni szeretettel segítsem társaimat.
Áldás, békesség! Testvéri szeretettel.

Önéletrajz a szakszervezethez (1945. július 1.)
Alulírott Köteles Jolán […] született […] szegény parasztok gyermekeként. 
[…] Rendszeresen végeztem közösségi munkát. 
A Nemzeti Parasztpárt tagjelöltje vagyok. Célom, hogy demokratának neveljem a rámbízott gyermekeket, és megtanuljam a társaim segítését.

Önéletrajz egyetemi jelentkezéshez (1949. május 10.)
Alulírott Köteles Jolán […] Édesapám, Köteles Pál, szegényparaszt, […] aki kénytelen volt egy évig ingyen dolgozni a népnyúzó pályamesternek.
A függetlenített szakszervezeti munka mellett a munkásmozgalom történetével kívánok foglalkozni, ezért kérem történelem tanárszakra felvételemet, ezzel is segítve a proletár éberség megvalósulását. Éljen a Párt, népünk vezető ereje!
Elvtársi üdvözlettel.

Önéletrajz otthonba való elhelyezéshez (1985. április 10.)
Alulírott özv. dr. Milotai Jánosné (sz. Köteles Jolán) […]az Árkod-Homokkerti Református Gyülekezet előtt konfirmáltam 1937-ben.
Az egyházi iskolák, szeretet-intézmények létesítésével kapcsolatos aláírásgyűjtés miatt, frakciózás vétségével 1984. október 20-án kizárt az alapszervezetem.
Kérem, hogy az épülő Sósforrási Református Anyás-csecsemő Otthonban halálomig egy lakószobát biztosítsanak. Amíg Isten erőt ad, szeretnék az otthonban nevelőként segíteni.
Áldás, békesség! Keresztyéni alázattal és szeretettel.
Feltételezem, hogy ez az asszony komolyan gondolta életrajzait az adott pillanatokban. Mégis az út, amit bejárt a református hittől a demokratáig, proletárig, majd újra reformátusig, valójában arról beszél, hogy az erőfeszítései nem egy ügyet, hanem önmagát szolgálták. Őszintének kell lennünk, hogy az életünket, erőfeszítéseinket, vágyainkat megvizsgálva valóban megtudjuk, hol van a szívünk.
Egyetlen értelmes helye van a szívünknek, ahol nem pazaroljuk el az életünket: ha Isten a mi legfőbb kincsünk
Ám Jézus nem csupán szembesíteni akar minket szívünk kincsével. Hanem választás elé is állít. Azt mondja, hogy két út van: vagy e földön gyűjtünk kincseket – ám azok mulandóak, a moly, rozsda, elmúlás tönkreteszi őket, és semmivé válnak. Vagy pedig a mennyben gyűjtünk kincseket, ahol nem érinti őket az elmúlás. Vagyis Jézus ezzel azt mondja, hogy vagy olyan dolgokra teszed fel az életedet, amelyek elmúlnak, vagy pedig olyanra, amelyek örökre megmaradnak. Vagy jégszobrokat faragsz a Szaharában a perceknek, vagy piramist az évezredeknek. Tékozolsz, vagy pedig értelmesen gyűjtesz.
De mi tesz különbséget a kettő között? Mikor nem tékozoljuk az életünket? Ha a mennyben gyűjtünk kincseket. De a mennyben akkor fogunk kincseket gyűjteni, ha a mi szívünk is a mennyben lesz. Másként fogalmazva: Jézus azt mondja, hogy akkor van értelme az életünknek, akkor nem lesz hiábavalóság e földi erőfeszítésünk, ha a mi szívünk középpontjában Isten van. Ha a legfőbb vágyunk és célunk az Istennel való kapcsolat.
Mindez olyan idegenül hangzik, nem? Sőt, valószínűleg nem is inspirál igazán. Ám hadd mutassam be, hogy a Szentírás miért látja Istenben az életünk célját. A Biblia jól tudja, hogy számtalan érdekes és kívánatos dolog létezik e földön. Vagyon, karrier, szerető barátok, a tanulás és kutatás, élmények, politikai vagy társadalmi szerepvállalás – mindezek a dolgok általában nem bűnösek önmagukban. Sőt, lehetnek köztük kifejezetten nemes célok is. A Biblia egy egész könyvet, a Prédikátor könyvét szenteli e célok vizsgálatának. Ám egy probléma van velük: mindezek a dolgok csupán átmenetiek. Ha életedet a karrierednek szánod, elérsz a legfelső vezető szintig, és sikeresen vezeted a rád bízottakat – mindez csupán az életed végéig, legfeljebb a vállalat fennmaradásáig tart csak. Tudományos felfedezéseket teszel, publikálsz, és munkásságodat kitüntetésekkel ismerik el, ám mindez nem ad választ az elmúlásra. Ha boldog, utazásokban és élményekben gazdag életet tűzöl ki magad elé, ez e földi életedre bír hatással. És ennyi? Ennyi lenne az emberi élet, hogy amit teszünk, pár év vagy évtized múlva már eltűnik, és feledésbe merül? Mit jelent a megvásárolt lakásod és felhalmozott vagyonok az évezredek mércéjén? 
Isten ezzel szemben mérhetetlenül többet kínál. A Szentírás Istene nem egy felhő szélén ülő öreg apóka. Nem is társa az olimposzi isteneknek, akik civakodnak, vitatkoznak, és akár meg is halhatnak. Hanem ő az az Isten, aki az egész világegyetemet a szavával teremtette. A XX. és XXI. Századunk legnagyobb tudományos vívmányai a fizika vagy csillagászat területén mind arról szóltak, hogy még erőteljesebben kitárultak előttünk a világegyetemünk döbbenetes nagysága. Elkezdtük felfedezni a szubatomi részecskéket. A másik oldalon pedig gravitációs hullámok észlelésével egy újabb eszközt nyertünk a világegyetem felfedezésére. Az új felfedezések birtokában a Földünk egyre inkább eltörpül a minket körülvevő univerzumban. Az ember egy kozmológiai mini-porszem a világ nagyságához képest.
Mégis Isten ezt a világegyetemet az ő szavával teremtette. Mindaz, amit a világegyetemről megtudtunk, lenyűgöz minket. Ám valójában a világegyetem csupán egy eszköz arra, hogy Isten nagyságát érzékeltesse velünk. A világegyetem Isten nagyságát mutatja be, aki sokszorosan a műve felett áll – mint ahogy da Vinci a Mona Lisa felett. A végső célja a világegyetem nagyságának, összetettségének, szépségének az, hogy Istenre mutasson, és Isten hatalmát és nagyságát tegye valahogyan érezhetővé.[footnoteRef:2] [2:  Piper: Don’t Waste Your Life, 34.] 

Ez a hatalmas Isten pedig megteremtett minket is. És nem csupán azért alkotott, hogy kívülállóként mi lássuk az ő nagyságát. Hanem azt olvassuk már a Biblia legelső lapján, hogy Isten a maga képére és hasonlatosságára teremtett minket. Isten a saját lelkéből lehelt belénk, hogy kapcsolatba léphessünk ezzel a hatalmas Teremtővel. Nem hideg, elzárt a mi létezésünk. Hanem magához hasonlóvá teremtett Isten, hogy őt, az ő szépségét, nagyságát, erejét csodáljuk, és vele egy mély, bensőséges kapcsolatunk legyen.
Az egyik tizenhetedik századi református hitvallás, a Westminsteri Nagykáté így beszél erről:
Mi az ember végső és legfőbb célja?
Az ember végső és legfőbb célja, hogy Istent dicsőítse, és benne teljesen gyönyörködjön örökké. (1. kérdés-felelet)
Hogy Istenben gyönyörködjön… – ez már nem hangzik rosszul, igaz? Ez nem száraz vallásosság. Nem képmutató keresztyénség. Hanem egy boldog élet ígérete Isten oldalán. Isten ugyanis a legnagyobb, legcsodálatosabb lény ezen a világon. Így nyilván a vele való kapcsolat sokkal több annál, mint amit bármi élettelen dolog vagy cél adhat – legyen szó pénzről, sikerről, szórakozásról. De az végtelen Istennel való kapcsolat felül halad minden emberi kapcsolatot, minden szerelmet is.
Ám az Istennel való kapcsolat lehetőségét elvesztettük a bűnnel. A bűn egy romboló betolakodó az Istennel való kapcsolatunkba – akárcsak a hűtlenség a házasságban. Isten gyűlöli a bűnt, és nem tűri meg a közelében. Amikor tehát első szüleinkkel a bűnt választottuk, az Istennel való kapcsolatról is le kellett mondanunk. Ahogy a Biblia írja, inkább akartuk követni a saját vágyainkat, mint az Istennel való kapcsolatot, és ez törést hozott nemcsak az Istennel való kapcsolatunkba, hanem életünk minden más területére is: emberi kapcsolatainkban, önmagunkhoz való viszonyunkban, e teremtett világhoz való viszonyulásunkban. Ami rosszat és szörnyűt látunk a világunkban, mind ennek a szakadásnak az eredménye. Mintha az Nap vonzásából kikerülve, sodródnánk a jéghideg űrben, és ahogy egyre távolabb kerülünk életet adó melegétől, úgy válik egyre lehetetlenebbé az élet a bolygón.
Itt könnyen vége is lehetne a történetnek. Ám Isten mégsem hagyott fel velünk. Hanem úgy döntött, hogy megmenti ezt a tőle elszakadó embert. Mégpedig úgy, hogy az ő Fiát, Jézus Krisztust küldte a földre, hogy legyen a mi Megváltónk, aki halála által kifizeti a bűneink büntetését, és újra közel visz minket Istenhez. A Biblia úgy írja, hogy a megváltás eredménye az, hogy Isten családjába kerülünk. Mindenki, aki Jézus Krisztushoz menekül, és benne bízik, Isten családjába kerül. Isten gyermekévé válik. Jézus Krisztus visszanyerte számunkra az elveszett paradicsomot. 
Erre az életre hívja fel a figyelmünket Jézus. A mennyben kincseket gyűjteni azt jelenti, hogy annak az Istennek adjuk az első helyet az életünkben, aki szeretett és Jézusban magához vont minket. Felismerjük, hogy akkor nem pazaroljuk el az életünket, ha múló dolgok helyett Istennek akarunk élni. Mindent – a munkától kezdve a szórakozásig – úgy teszünk, hogy közben azt keressük, hogy az közelebb vigyen minket Jézushoz. Nem csalok vagy teszek becstelenséget a munkámban, mert ez falat emel köztem és Isten közé. Ha dühös is leszek, próbálom nem kiönteni haragomat, mert Isten is türelmes volt velem. Úgy választom meg, hogy mire kattintom, milyen műsort nézek, hogy Isten szemében az kedves vagy utálatos. Mindezt azért teszem, mert a legnagyobb boldogságom nem abban van, hogy minden elképzelt vágyamat kielégítem, hanem abban, hogy a legcsodálatosabb lénnyel, Istennel van egy olyan kapcsolatom, amely örökre megmarad.
Kívánom tehát, hogy lássuk előttünk ezt a választást. Gondoljuk végig, hogy miért teszünk erőfeszítéseket, milyen kincseket gyűjtünk. És legteljesebb szívvel azt kívánom, hogy lássuk meg a mennyei kincs, Jézus Krisztus értékét, és tegyünk minden mást hátra az életünkben, hogy ő, a legfontosabb kerüljön az első helyre. Hogy ne pazarold az életedet, hanem bölcsen használd azt. Ámen.

